Broj: 711-I-1849-P-322/22-02-23

Zagreb, 15. srpnja 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva, te Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavaka 3., 4. i 5. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev Dragutina Mahneta, pročelnika Upravnog odjela za poslove Gradskog vijeća i Gradonačelnika Grada Sveti Ivan Zelina,** za davanjem očitovanja Povjerenstva, na 180. sjednici, održanoj 15. srpnja 2022., daje sljedeće:

**OČITOVANJE**

**Za tumačenje odredbi članka 4. stavaka 3. do 5. ZSSI/21-a podnositelj se upućuje da se obrati Ministarstvu pravosuđa i uprave.**

Obrazloženje

Dragutin Mahnet, pročelnik Upravnog odjela za poslove Gradskog vijeća i Gradonačelnika Grada Sveti Ivan Zelina, podnio je zahtjev za očitovanjem koji je u knjigama ulazne pošte zaprimljen 6. srpnja 2022. pod brojem: 711-U-6584-P-322/22-01-2, povodom kojeg se vodi predmet broj P-322/22.

Člankom 8. stavcima 3. i 4. ZSSI/21-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI/21-a, jer je službenik u jedinici lokalne samouprave, ali se njegov sadržaj odnosi na tumačenje odredbe ZSSI/21-a, stoga Povjerenstvo povodom podnesenog zahtjeva daje sljedeće očitovanje.

U zahtjevu podnositelj citira odredbe članka 4. stavaka 3. i 4. ZSSI/21-a te traži pojašnjenje jesu li sadašnji članovi Gradskog vijeća, koji su stupili na dužnost prije više od godinu dana, dužni postupiti u skladu s citiranim odredbama ZSSI/21-a odnosno jesu li dužni u ovom trenutku obavijestiti predsjednika Gradskog vijeća da trenutno imaju 5 % ili više udjela u vlasništvu poslovnog subjekta.

Člankom 4. stavkom 3. ZSSI/21-a propisano je da je član predstavničkog tijela dužan pisanim putem u roku od 15 dana od stupanja na dužnost ili stjecanja udjela obavijestiti predsjednika predstavničkog tijela ako ima 5 % ili više udjela u vlasništvu poslovnog subjekta.

Sukladno članku 4. stavku 4. ZSSI/21-a popis udjela iz stavka 3. toga članka objavljuje se i redovito ažurira na mrežnim stranicama jedinice lokalne i područne (regionalne) samouprave.

Nadalje, prema članku 4. stavku 5. ZSSI/21-a, član predstavničkog tijela dužan je pisanim putem u roku od 15 dana obavijestiti predstavničko tijelo o stupanju u poslovni odnos poslovnih subjekata u njegovu vlasništvu i vlasništvu članova njegove obitelji s jedinicom lokalne i područne (regionalne) samouprave u kojoj obnaša dužnost člana predstavničkog tijela te s trgovačkim društvima i drugim pravnim osobama kojima je ta jedinica osnivač ili član.

Nadzor nad ispunjenjem obveza iz stavaka 3., 4. i 5. toga članka, prema članku 4. stavku 6. ZSSI/-21-a, provodi Povjerenstvo.

Člankom 3. ZSSI/21-a određen je krug obveznika na koje se primjenjuju odredbe toga Zakona. Osim obveznika navedenih u stavku 1. toga članka, sukladno stavku 2. istoga članka odredbe ZSSI/21-a primjenjuju se i na druge obnašatelje dužnosti koje imenuje ili potvrđuje Hrvatski sabor, imenuje Vlada Republike Hrvatske ili Predsjednik Republike Hrvatske.

Sukladno stavku 3. navedenog članka ZSSI/21-a odredbe toga Zakona primjenjuju se i na rukovodeće državne službenike koje imenuje Vlada Republike Hrvatske na temelju prethodno provedenog natječaja, i to u dijelu koji se odnosi na obvezu podnošenja imovinske kartice te izricanje sankcije.

Člankom 3. ZSSI/21-a nije propisano da bi članovi predstavničkih tijela jedinica lokalne i regionalne (područne) samouprave bili obveznici u smislu odredbi istog te ih stoga povodom obnašanja navedene javne dužnosti ne obvezuju odredbe toga Zakona.

U ovome se slučaju traži mišljenje kako treba postupiti član predstavničkog tijela jedinice lokalne samouprave ako trenutno postoje okolnosti koje su predviđene kao razlog obavještavanja iz članka 4. ZSSI/21-a. Iz navedenog proizlazi da predmetni zahtjev nije postavljen u pogledu dvojbe koja bi bila povezana s obnašanjem dužnosti nekog obveznika iz članka 3. ZSSI/21-a.

Nadalje, izbor, sastav, nadležnosti te način obnašanja dužnosti člana predstavničkog tijela jedinice lokalne samouprave, kao druge javne dužnosti izvan kruga obveznika primjene ZSSI/21-a, propisani su odredbama Zakona o lokalnoj i područnoj (regionalnoj) samoupravi („Narodne novine“, broj 33/01., 60/01., 129/05., 109/07., 125/08., 36/09., 150/11., 144/12., 19/13. – pročišćeni tekst, 137/15. - ispravak, 123/17., 98/19. i 144/20.) te Zakona o lokalnim izborima („Narodne novine“, broj 144/12., 121/16., 98/19., 42/20., 144/20. i 37/21.).

Sukladno članku 10. stavku 5. Zakona o ustrojstvu i djelokrugu tijela državne uprave („Narodne novine“, broj 85/20.) Ministarstvo pravosuđa i uprave obavlja upravne i stručne poslove koji se odnose na ustrojstvo i djelokrug lokalne i područne (regionalne) samouprave, slijedom čega se podnositelj upućuje da se sa zahtjevom kako postupiti obrati navedenom Ministarstvu.

Slijedom navedenog, Povjerenstvo je dalo očitovanje kao u izreci ovoga akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Podnositelju, putem dostavljene e-mail adrese
2. Objava na internetskoj stranici Povjerenstva
3. Pismohrana